Komisijos direktyva 97/19/EB
1997 m. balandžio 18 d.
derinanti su technikos pažanga Tarybos direktyvą 70/221/EEB dėl valstybių narių įstatymų, susijusių su motorinių transporto priemonių ir jų priekabų skystųjų degalų bakais ir galinės apsaugos įtaisais, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. kovo 20 d. Tarybos direktyvą 70/221/EEB dėl valstybių narių įstatymų, susijusių su motorinių transporto priemonių ir jų priekabų skystųjų degalų bakais ir galinės apsaugos įtaisais, suderinimo [1] su paskutiniais pakeitimais, padarytais Komisijos direktyva 81/333/EEB [2], ypač jos 3 straipsnį,
kadangi Direktyva 70/221/EEB - tai 1970 m. vasario 6 d. Tarybos direktyva 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipų patvirtinimą, suderinimo [3] su paskutiniais pakeitimais, padarytais Europos Parlamento ir Tarybos direktyva 96/79/EB [4] nustatytos EB tipo patvirtinimo tvarkos viena iš atskirųjų direktyvų; kadangi dėl to su transporto priemonės sistemomis, sudėtinėmis dalimis ir atskiraisiais techniniais mazgais susijusios Direktyva 70/156/EEB nustatytos nuostatos taikomos Direktyvai 70/221/EEB;
kadangi pagal Direktyvos 70/156/EEB 3 straipsnio 4 dalį ir 4 straipsnio 3 dalį pirmiausia būtina, kad kiekviena atskiroji direktyva turėtų prie jos pridėtą informacinį dokumentą, kuriame būtų pateiktos Direktyvos 70/156/EEB I priedo atitinkamos antraštės, ir taip pat pagal Direktyvos 70/156/EEB VI priedą parengtą tipo patvirtinimo liudijimą, siekiant, jog tipo patvirtinimą būtų galima kompiuterizuoti;
kadangi šie pakeitimai susiję tik su administracinėmis Direktyvoje 70/221/EEB pateiktomis nuostatomis; kadangi dėl to pagal Direktyvą 70/221/EEB suteiktų galiojančių patvirtinimų nebūtina skelbti netekusiais galios arba neleisti registruoti, parduoti ir pradėti eksploatuoti tų naujų transporto priemonių, kurioms taikomi tie patvirtinimai;
kadangi šioje direktyvoje numatytos priemonės atitinka Direktyva 70/156/EEB įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 70/221/EEB iš dalies keičiama taip:
1) 1 straipsnis pakeičiamas taip:
"1 straipsnis
Šioje direktyvoje "transporto priemonė" - tai bet kokia skirta naudoti keliuose, turinti kėbulą arba be jo, bent keturis ratus turinti motorinė transporto priemonė, kurios maksimalus konstrukcinis greitis viršija 25 km/h, ir jos priekabos, išskyrus bėgiais važiuojančias transporto priemones, žemės arba miškų ūkio traktorius ir visas savaeiges mašinas."
2) 2 straipsnis iš dalies keičiamas taip:
a) 2 dalyje:
"kaip Direktyvos 70/156/EEB 9a straipsnyje apibrėžtam… ir kuris buvo pritvirtintas pagal priedo II.5 punkto reikalavimus"
pakeičiama:
"kaip Direktyvos 70/156/EEB 2 straipsnyje apibrėžtam… ir kuris buvo pritvirtintas pagal II priedo 5 punkto reikalavimus.";
b) 3 dalyje:
"pagal Direktyvos 70/156/EEB 9a straipsnyje pateiktą apibrėžimą… ir jeigu atitinka priede nustatytus atitinkamus reikalavimus."
pakeičiama:
"kaip Direktyvos 70/156/EEB 2 straipsnyje pateiktą apibrėžimą… ir jeigu atitinka II priede nustatytus atitinkamus reikalavimus.";
3) 2a straipsnis iš dalies keičiamas taip:
a) 2 dalyje:
"kaip Direktyvos 70/156/EEB 9a straipsnyje apibrėžtam… ir kuris buvo pritvirtintas pagal priedo II.5 punkto reikalavimus."
pakeičiama:
"kaip Direktyvos 70/156/EEB 2 straipsnyje apibrėžtam… ir kuris buvo pritvirtintas pagal II priedo 5 punkte nustatytus reikalavimus";
b) 3 dalyje "9a straipsnį" pakeičiama "2 straipsnį";
4) 2b straipsnyje "priedo II.2.1 ir II.2.2 punktuose" pakeičiama "II priedo 2.1 ir 2.2 punktuose";
5) 3 straipsnyje "I antraštėje" pakeičiama "I priede";
6) priedas pakeičiamas šios direktyvos priedu.
2 straipsnis
Nuo 1997 m. spalio 1 d. valstybės narės:
- nebesuteikia EB tipo patvirtinimo pagal Direktyvos 70/156/EEB 4 straipsnio 1 dalį ir, kai taikoma, 4 straipsnio 4 dalį ir
- gali atsisakyti sutiekti nacionalinį tipo patvirtinimą,
naujo tipo transporto priemonei, remdamosi su skystųjų degalų bakais ir galiniu apsaugos įtaisu susijusiomis priežastimis arba naujo tipo galiniam apsaugos įtaisui kaip atskirajam techniniam mazgui, jeigu jis neatitinka Direktyvos 70/221/EEB su pakeitimais, padarytais šia direktyva, reikalavimų.
Ši direktyva nepanaikina pagal Direktyvą 70/221/EEB pirmiau suteikto jokio patvirtinimo, nedraudžia išplėsti tų patvirtinimų taikymo pagal tos direktyvos, atsižvelgiant į kurią jie buvo suteikti iš pradžių, sąlygas.
3 straipsnis
1. Valstybes narės priima įstatymus ir kitus teisės aktus, kurie, įsigalioję iki 1997 m. rugsėjo 30 d., įgyvendina šia direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva yra skirta valstybėms narėms.
Priimta Briuselyje, 1997 m. balandžio 18 d.